Budapešť 17. januára (TASR) - Obyvatelia Maďarska sú znepokojení informáciou, že na vojenskej základni Taszár na juhovýchode krajiny budú americké jednotky trénovať približne 3000 príslušníkov irackej exilovej opozície. Informovala o tom dnes maďarská tlač .
Výcvik Iračanov bude trvať niekoľko týždňov a začne sa pravdepodobne koncom januára. Muži by mali v prípade ozbrojenej operácie v Iraku pôsobiť ako styčný personál medzi americkým vojskom a miestnym obyvateľstvom alebo ako poriadkové sily.
Maďarský minister obrany Ferenc Juhász vo štvrtok pred novinármi v snahe upokojiť miestne obyvateľstvo uviedol, že v Taszáre sa nebude realizovať žiadny bojový výcvik. Navyše Iračania, ktorí budú formálne užívať status príslušníkov americkej armády, nebudú smieť počas školenia opustiť tábor.
Ľudia žijúci v blízkosti vojenskej základne sa voči príchodu nepriateľov súčasného irackého režimu stavajú veľmi negatívne. Najväčšie obavy majú z prípadnej odvety irackých tajných služieb alebo teroristických skupín, v prípade, že by USA na Bagdad zaútočili. "Ten kto to schválil by sa sem mal prisťahovať aj so svojou rodinou," uviedla dnes pre maďarský denník Népszabadság jedna z miestnych obyvateliek.
Leteckú základňu Taszár, ktorá leží v blízkosti maďarsko-chorvátskej hranice, využíva americká armáda už od konca roka 1995, počas vojny v bývalej Juhoslávii.
3 alz žab